Komisjon on aruandeperioodil talle delegeeritud õigusi kasutanud ja järgmised delegeeritud õigusaktid vastu võtnud. Allpool esitatud tabelis on näidatud, millised õigusaktid sisaldavad määruses (EL) 2017/1369 sätestatud asjakohaste õiguste alusel vastu võetud konkreetseid meetmeid.

Avatuse ja läbipaistvuse põhimõtteid silmas pidades konsulteeris komisjon ekspertidega, kelle liikmesriigid ja asjaomased sidusrühmad määruse (EL) nr 305/2011 kohaste delegeeritud õigusaktide ettevalmistamise käigus olid määranud. Vastava teema ekspertidega on konsulteeritud korrapäraste kohtumiste käigus ja ka kirja teel. Kõiki liikmesriike kutsuti üles nimetama eksperte, kes osaleksid nendes konsultatsioonides. Osalema kutsuti ka Euroopa Parlament. Konsultatsioonidega seotud dokumendid saadeti üheaegselt Euroopa Parlamendile ja nõukogule, nagu on ette nähtud delegeeritud õigusakte käsitlevas ühises seisukohas. Konsultatsioonidel esitatud tähelepanekuid võeti arvesse delegeeritud õigusaktide lõplike versioonide koostamisel. Lisaks teavitas komisjon kooskõlas määruse artikliga 14 korrapäraselt liikmesriike ja tööstusharu esindajaid delegeeritud õigusaktide eelnõude väljatöötamisel tehtud edusammudest.

Määruse (EL) 2017/1369 artikli 17 lõikes 2 on sätestatud ka, et komisjonile delegeeritud õigusi pikendatakse automaatselt samaks ajavahemikuks, välja arvatud juhul, kui Euroopa Parlament või nõukogu esitab selle suhtes vastuväite hiljemalt kolm kuud enne iga ajavahemiku lõppemist, ning artikli 17 lõikes 3 on sätestatud, et Euroopa Parlament ja nõukogu võivad komisjonile delegeeritud õigused igal ajal tagasi võtta.

Määruse (EL) 2017/1369 artikli 11 lõigete 4 ja 5 kohaselt on komisjonil õigus võtta vastu delegeeritud õigusakte, et vaadata läbi märgiste klassifikatsioonid ja kehtestada vastavalt määruse artiklile 16 üksikasjalikud nõuded konkreetsete tooterühmade energiamärgistele. Artiklis 17 on sätestatud, et õigus võtta vastu delegeeritud õigusakte antakse komisjonile kuueks aastaks alates 1. augustist 2017, ja ette nähtud volituste delegeerimise pikendamise tingimused.

Energiamõjuga toodete energiamärgistus võimaldab tarbijatel teha teadlikke valikuid, mis põhinevad selgetel andmetel toodete energiatõhususe ja muu olulise täiendava teabe kohta. Energiamärgistus aitab energiat säästa ja energiakulusid vähendada, soodustades samal ajal energiatõhusamate toodete arendamisse ja turustamisse panustavat innovatsiooni ja investeerimist. Asjaomaste nõuete ühtlustamisega liidu tasandil on ELi energiamärgistus kasulik ka tootjatele, tööstusele ja liidu majandusele üldiselt. Koos ökodisaini miinimumnõuetega säästsid need eeskirjad ainuüksi 2022. aastal ELi energiatarbijate kulusid hinnanguliselt üle 250 miljardi euro.

Ökodisaini ja energiamärgistuse tööplaan aastateks 2022–2024 võeti vastu 30. märtsil 2022 kooskõlas määruse (EL) 2017/1369 artikliga 15 ja selles on sätestatud energiamõjuga toodete energiamärgistusega seotud töö prioriteedid lähiaastatel, sealhulgas mitme kehtiva delegeeritud õigusakti läbivaatamine ja soovituslik loetelu uutest energiamõjuga tooterühmadest, mida tuleb uurida. Töökava alusel antakse oluline ja järjest suurenev panus Euroopa rohelise kokkuleppe ja paketi „Eesmärk 55“ eesmärkide saavutamisse ning see aitab vähendada kõrgete energiahindadega silmitsi seisvate tarbijate arveid, mis oleksid muidu palju suuremad.

Valdav osa tööplaanis välja kuulutatud delegeeritud õigusaktidest ei ole praeguse kuueaastase perioodi lõpuks (1. august 2023) vastuvõtmiseks valmis. Lisaks on ka pärast tööplaaniga hõlmatud ajavahemikku vaja, et säiliks õigus võtta vastu või muuta delegeeritud õigusakte, kuna see võimaldab vajalikku paindlikkust eeskirjade rakendamisel ning annab võimaluse kohandada õigusakte vastavalt turu ja tehnoloogia arengule. Samuti võimaldab komisjonile antud õigus tal tegutseda muudes valdkondades, kus ta ei ole seda veel teinud, kuid millega võib olla vaja tulevikus tegeleda.

3.KOKKUVÕTE

Komisjon on seisukohal, et ta on kasutanud talle antud õigusi määrusega (EL) 2017/1369 sätestatud piirides.

Arvestades energiamärgistuse olulisust selles, et märgistus võib aidata tarbijatel oma energiatarbimist vähendada, ja kuna kehtivates energiamärgistuse õigusaktides on sätestatud nende korrapärase läbivaatamise nõue ning pidades silmas ökodisaini ja energiamärgistuse tööplaanis 2022–2024 esitatud loetelu energiamõjuga toodetest, mis võivad vajada energiamärgistust, leiab komisjon, et määruse (EL) 2017/1369 artikli 17 lõikes 2 sätestatud õiguste delegeerimist on vaja automaatselt kuueks aastaks pikendada.

Komisjon palub Euroopa Parlamendil ja nõukogul võtta käesolev aruanne teadmiseks.